Nariadenie Rady (EHS) č. 3254/91
zo 4. novembra 1991,
ktorým sa zakazuje používanie nášľapných pascí v spoločenstve a dovoz do spoločenstva kožušín a tovarov vyrobených z určitých druhov voľne žijúcich živočíchov pochádzajúcich z krajín, kde boli odchytené pomocou nášľapných pascí alebo spôsobmi odchytu, ktoré nespĺňajú medzinárodné normy humánneho odchytu
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej článok 113 a článok 130s,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže Bernský dohovor z 19. septembra 1979 o ochrane európskych voľne žijúcich organizmov a prírodných stanovíšť, prijatý Európskym hospodárskym spoločenstvom rozhodnutím 82/72/EHS [4], zakazuje pre určité druhy používanie nediskriminačných prostriedkov odchytu a usmrcovania vrátane pascí, keď sú tieto menované používané pre veľkoplošné a nevýberové odchytávanie alebo usmrcovanie,
keďže zákaz nášľapných pascí bude mať pozitívny efekt na zachovanie súčasného stavu ochrany ohrozených druhov voľne žijúcich živočíchov v rámci aj mimo spoločenstva, vrátane druhov chránených nariadením (EHS) č. 3626/82 [5]; keďže výskum týkajúci sa vývoja spôsobov humánneho odchytu postupuje a keďže spoločenstvo berie do úvahy prácu vykonávanú Medzinárodnou organizáciou pre normalizáciu;
keďže v záujme primeranej ochrany druhov voľne žijúcich živočíchov a predchádzania porušeniu hospodárskej súťaže je nevyhnutné zabezpečiť, aby externé obchodné opatrenia, ktoré sa ich týkajú, sa aplikovali jednotne v celom spoločenstve;
keďže je potrebné, aby použitie nášľapných pascí bolo v rámci spoločenstva zakázané a aby boli prijaté opatrenia na zákaz dovozu kožušín určitých druhov, pokiaľ pochádzajú z krajiny, kde sa stále používajú nášľapné pasce a kde sú spôsoby odchytu v rozpore s medzinárodnými normami humánneho odchytu,
PRIJALA TOTO NARIADENIE:
Článok 1
Na účely tohto nariadenia: "nášľapná pasca" znamená zariadenie určené na zadržanie alebo chytenie živočícha prostredníctvom čeľustí, ktoré sa tesne zavrú, chytiac jednu alebo viac končatín živočícha a takto zabránia vytiahnutiu končatiny alebo končatín z pasce.
Článok 2
Použitie nášľapných pascí v spoločenstve sa zakazuje najneskoršie od 1. januára 1995.
Článok 3
1. Dovoz kožušín z druhov živočíchov uvedených v prílohe I a ostatných tovarov uvedených v prílohe II pochádzajúcich z kožušín živočíchov uvedených v prílohe I do spoločenstva sa zakazuje od 1. januára.1995, s výnimkou prípadov, keď Komisia v súlade s postupom ustanoveným v článku 5 určila, že v krajine, odkiaľ kožušina pochádza:
- existujú primerané právne alebo správne opatrenia zakazujúce používanie nášľapných pascí,
alebo
- používané spôsoby odchytu pre druhy uvedené v prílohe I nie sú v rozpore s medzinárodnými normami humánneho odchytu,
Komisia uverejní v Úradnom vestníku Európskych spoločenstiev zoznam krajín, ktoré spĺňajú aspoň jednu z podmienok stanovených v prvom odseku.
2. Zákaz uvedený v odseku 1 sa pozastaví na obdobie jedného roka končiace 31. decembrom 1995, ak Komisia v súlade s postupom uvedeným v článku 5 stanoví do 1. júla 1994 na základe spoločného posúdenia v spolupráci s kompetentnými orgánmi príslušných krajín, že sa dosiahlo evidentne výrazné zlepšenie vývoja humánnych spôsobov odchytu na ich území.
Článok 4
Krajiny vyvážajúce alebo opätovne vyvážajúce po 1. januári 1995 do spoločenstva niektorý z tovarov uvedených v prílohe II, vyrobený z kožušín druhov vymenovaných v prílohe I, musia preukázať, že tieto kožušiny pochádzajú z krajiny, ktorá sa nachádza na zozname uvedenom v druhom pododseku článku 3 ods. 1 alebo pre ňu platí pozastavenie podľa článku 3 ods. 2
Komisia v súlade s postupom stanoveným v článku 5 vydá primerané vzory takéhoto potvrdenia.
Článok 5
Na účely článku 3 Komisii pomáha výbor založený na základe článku 19 nariadenia (EHS) č. 3626/82.
Zástupca Komisie predloží výboru návrh opatrení, ktoré majú byť prijaté. Výbor oznámi svoje stanovisko na návrh v časovom limite určenom predsedom podľa naliehavosti problému. V prípade rozhodnutí, ktoré má prijať Rada na návrh Komisie, sa stanovisko prijme väčšinou stanovenou v článku 148 odsek 2 zmluvy. Hlasy zástupcov členských štátov vo výbore sa vážia spôsobom stanoveným v uvedenom článku. Predseda nehlasuje.
Komisia prijme predkladané opatrenia, keď sú v súlade so stanoviskom výboru.
Ak predkladané opatrenia nie sú v súlade so stanoviskom výboru, alebo ak sa neprijalo žiadne stanovisko, Komisia bez meškania predloží Rade návrh týkajúci sa opatrení, ktoré majú byť prijaté. Rada rozhodne kvalifikovanou väčšinou.
Ak po uplynutí troch mesiacov od dátumu, kedy bola záležitosť prednesená Rade, tá neprijala žiadne opatrenia, prijme navrhované opatrenia Komisia.
Článok 6
Toto nariadenie nadobudne účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné v členských štátoch
V Bruseli 4. novembra 1991